PSL จ่อออกหุ้นกู้วงเงินไม่เกิน 4 พันลบ.เพื่อใช้รีไฟแนนซ์เงินกู้-รองรับซื้อเรือ
PSL จ่อออกหุ้นกู้วงเงินไม่เกิน 4 พันลบ.เพื่อใช้รีไฟแนนซ์เงินกู้-รองรับซื้อเรือ
6 ต.ค. 2558

บริษัท พรีเชียส ชิพปิ้ง จำกัด (มหาชน) หรือ PSL ระบุว่า ที่ประชุมคณะกรรมการมีมติอนุมัติเพื่อเสนอต่อที่ประชุมผู้ถือหุ้นเพื่ออนุมัติในลำดับต่อไป สำหรับการออกและเสนอขายหุ้นกู้ ประเภทหุ้นกู้ทุกประเภท ชนิดระบุชื่อผู้ถือหรือไม่ระบุชื่อผู้ถือ ประเภทด้อยสิทธิหรือไม่ด้อยสิทธิ ซึ่งอาจมีหรือไม่มีประกัน และอาจมีหรือไม่มีผู้แทนผู้ถือหุ้นกู้ สกุลเงินเงินบาทหรือเงินเหรียญสหรัฐ และ/หรือเงินสกุลต่างประเทศอื่นๆ
โดยมีวัตถุประสงค์ เพื่อใช้รีไฟแนนซ์เงินกู้ต่างๆและ/หรือเพื่อใช้รองรับโอกาสในการซื้อเรือและ/หรือ การลงทุนและ/หรือ เพื่อใช้สำหรับค่าใช้จ่ายฝ่ายทุนและ/หรือ เป็นเงินทุนหมุนเวียนทั่วไปตามความจำเป็น และ/หรือ เพื่อใช้ตามวัตถุประสงค์อื่นๆที่เกี่ยวข้องกับกิจการของบริษัทและกลุ่มบริษัท
กำหนดจำนวนเงินรวมของหุ้นกู้ทั้งหมดไม่เกิน 4 พันล้านบาท (หรือเทียบเท่า) หากเป็นสกุลเงินต่างประเทศ ให้ใช้อัตราแลกเปลี่ยนในวันที่ออกหุ้นกู้ (issue date) ในแต่ละคราว ซึ่งอัตราดอกเบี้ยขึ้นอยู่กับความเหมาะสม และสภาพตลาดในขณะที่ออกและเสนอขาย อายุ ไม่เกิน 10 ปี
ทั้งนี้จัดสรร เสนอขายในประเทศ และ/หรือต่างประเทศ ให้แก่ประชาชนทั่วไป และ/หรือผู้ลงทุนสถาบัน และ/หรือผู้ลงทุนรายใหญ่ และ/หรือผู้ลงทุนโดยเฉพาะเจาะจง โดยอาจแบ่งขายเป็นรุ่นเดียวหรือหลายรุ่น และ/หรือในลักษณะหมุนเวียน (Revolving) และสามารถออกและเสนอขายแยกต่างหากจากกันก็ได้ การออกเสนอขายสามารถเสนอขายให้กับผู้ถือหุ้นเดิม ซึ่งตราสารนั้นๆ กำลังจะครบกำหนดชำระคืนหรือถูกไถ่ถอนคืนก่อนกำหนด
ส่วนการชำระคืนเงินต้น ทยอยคืนเงินต้นหรือชำระงวดเดียวเมื่อครบกำหนด ตามข้อกำหนดและเงื่อนไขของหุ้นกู้ที่จะออกในแต่ละคราวการไถ่ถอนก่อนครบกำหนดอายุผู้ถือหุ้นกู้อาจมีสิทธิหรือไม่มีสิทธิขอให้บริษัทไถ่ถอนหุ้นกู้ก่อนครบกำหนด และ/หรือบริษัทอาจมีสิทธิหรือไม่มีสิทธิไถ่ถอนหุ้นกู้ก่อนครบกำหนด ทั้งนี้ การไถ่ถอนหุ้นกู้ให้เป็นไปตามข้อตกลงและเงื่อนไขของหุ้นกู้ที่จะออกในแต่ละคราวการขึ้นทะเบียนตราสารหนี้ บริษัทอาจขึ้นทะเบียนหุ้นกู้ กับสมาคมตลาดตราสารหนี้ไทย และ/หรือศูนย์ซื้อขายตราสารหนี้อื่นใด ในประเทศไทย หรือต่างประเทศ
ทั้งนี้ ที่ประชุมมีมติอนุมัติให้เรียกประชุมวิสามัญผู้ถือหุ้น ครั้งที่ 2/2558 ในวันพฤหัสบดีที่ 5 พฤศจิกายน 2558 เพื่อนำเสนอหัวข้อดังกล่าวและรอผลอนุมัติในคครั้งต่อไป